Denne artikkelen inneholder en liste over kilder, litteratur eller eksterne lenker, men enkeltopplysninger lar seg ikke verifisere fordi det mangler konkrete kildehenvisninger i form av fotnotebaserte referanser. Du kan hjelpe til med å sjekke opplysningene mot kildemateriale og legge inn referanser. Opplysninger uten kildehenvisning i form av referanser kan bli fjernet. Se Mal:Referanseløs for mer informasjon.

**Ola Braanaas** (født 21. juli 1962 på Hamar) er en norsk fiskeoppdretter, gründer og forretningsmann, bosatt på Svinøyna i Gulen kommune. Han er eier av fiskekonsernet Firda Seafood.

Biografi
--------

Braanaas ble født på Hamar, vokste opp i Bergen og bosatte seg så i Florø. Han arbeidet på oppdrettsanlegget til Svanøy Stiftelse, før han startet Firda Settefisk i Norddalsfjorden i 1986. Da dette oppdrettsanlegget gikk bra, finansierte det starten av selskapet Go-Fish, som han startet sammen med Gudmund Strømsnes i 1996. Etter kort tid ble det et av de største oppdretts- og settefiskselskapene i landet.[] På Færøyene fikk Go-Fish kontroll over halvparten av oppdrettsnæringa i årene 1996-97. Go-Fish drev også lakseslakteri blant annet i Florø og Davik.

I 1997 samlet Strømsnes og Braanaas mange av selskapene sine i det nystartede Norway Seafarms, men Braanaas holdt Firda Settefisk utenfor prosjektet. Dette året ble Braanaas rangert som nr. 195 på lista over de rikeste i Norge.[] Norway Seafarms gikk inn i Pan Fish i 1999. 

Braanaas driver fremdeles Firda Settefisk, og er også eier av Botnane Fiskeoppdrett i Bremanger. Oppdrettsvirksomheten er organisert gjennom selskapet Firda Sjøfarmer AS. Lakseslakteriet Martin E. Birknes Eftf. AS på Byrknesøy i Gulen er en del av konsernets slakterivirksomhet, mens konsernets eksportvirksomhet drives gjennom Firda Seafood AS. Braanaas kontrollerer konsernet gjennom morselskapet Firda Seafood Group.

I ligningslistene for skatteåret 2019 passerte Braanaas en milliard i formue, og ble dermed Sogn og Fjordanes første og siste milliardær, da Sogn og Fjordane inngikk i fylket Vestland fra 1. januar 2020.

Virksomhet i Gulen
------------------

I 2005 kjøpte og restaurerte Braanaas det gamle handelsstedet Skjerjehamn i Gulen. Han sto også bak oppsettingen av en stor skulptur av Kong Olav V, som ble laget av kunstneren Knut Steen på oppdrag fra Oslo kommune. Da Oslo kommune ikke ville ha kunstverket på grunn av utformingen, kjøpte Braanaas det og flyttet det til Skjerjehamn. Det ble avduket under den første Utkantfestivalen 4. august 2007. 

Et av Braanaas sine selskaper, Firda Sjøfarmer, med avdelinger i Eivindvik, Sørbøvåg og Askvoll, ble kåret til *Årets Bedrift* av Sparebanken Vest og avisa Strilen i 2010. I 2010 mottok Braanaas også Gulatingsprisen fra Gulen kommune for sitt bidrag til næringsetablering i kommunen.

Annen virksomhet
----------------

Braanaas og hans hjem var med i en episode av NRK-serien *Der ingen skulle tru at nokon kunne bu* i 2010.

Han har også stilt som 3. vararepresentant til Stortinget for Sogn og Fjordane Høyre mellom 2009 og 2013.

I 2011 ga han ut diktsamlingen *Banebrutt* sammen med sin niese Vilde Kleppe Braanaas.

Se også
-------

* Fiskeoppdrett i Gulen

Referanser
----------

1. ↑   stortinget.no, oppført som Braanaas, Ola (1962-), besøkt 10. mars 2021[Hentet fra Wikidata]

Eksterne lenker
---------------

* Sogn og Fjordane fylkesleksikon om Ola Braanaas.
* Firdaposten, 21.04.10: Pris til Ola Braanaas og Firda Sjøfarmer.
* Firda, 20.09.07: Ola Braanaas har lite sans for riking-lista.
* NRK Sogn og Fjordane: Over 821.000 såg Ola Braanaas. Om "Der ingen skulle tru"
* 
* Firda Seafood
* Skjerjehamn
* 
* 
* 
* 
* 
* 

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** Stortinget **·** VIAF **·** ISNI
 |